Schmalkalden

Schmalkalden er en by i den tyske delstaten Thüringen. Den har 17 974 innbyggere (2003).

Byens borgermester er Thomas Kaminski (SPD).

Historie

Schmalkalden nevnes første gang år 874 som villa Smalcalta, og fikk byrettigheter av de thüringske landgrevene i 1180. Under krigene mellom Phillipp av Schwaben og Welferkongen Otto ble byen ødelagt i 1203. I 1247 kom byen under grevene av Henneberg, og i 1319 ble det grunnlagt et kollegiatstift og et augustinerkloster der. Fra 1322 er byen kjent for sin jern- og stålvareproduksjon.

Byen og herskapet Schmalkalden ble delt i 1360 mellom grevene av Henneberg-Schleusingen og landgrevene av Hessen. I 1419 fant det første rådsmøte sted i byens nåværende rådhus.

Særlig kjent er Schmalkalden blitt for Schmalkalden-forbundet, grunnlagt her i 1530. I 1537 fant forbundets viktigste forbundsdag sted, med Martin Luther tilstede. Her ble Schmalkalden-artiklene offentliggjort.

Mellom 1546–47 raste den schmalkaldiske krig, som endte med habsburgerkeiseren Karl Vs seier.

Fra 1583 var Schmalkalden alene i de hessiske landgrevenes besittelse. De oppførte bl.a. slottet Wilhelmsburg som jakt- og sommerresidens (1585/90).

Under tredveårskrigen opplevet byen økonomiske nedgangstider, særlig gjaldt det jernvareproduksjonen. Byen ble spart for ødeleggelse under Napoleonskrigene 1806-13, selv om byens borgere organiserte motstandsaksjoner mot de franske okkupantene.

I 1866 ble byen og herskapet Schmalkalden innlemmet i den prøyssiske provinsen Hessen-Nassau.

I 1971 ble Sven Fischer født her.

Bilder

 Referanser 

Eksterne lenker


Kategori:Byer i Thüringen
Kategori:Bosetninger første gang omtalt i 874
Kategori:Stater og territorier etablert i 1247
Kategori:Byer grunnlagt i 1335
Kategori:Stater og territorier opphørt i 1583